LUISTER: Moenie wag nie, skep jou eie blydskap | Netwerk24
Sielkundige navorsing het al bewys dit maak 'n mens gelukkiger om te gee as om te ontvang. Baie mense sê 'n maklike manier om jou eie luim vinnig op te kikker, is om 'n vreemdeling se parkeer- of tolgeld te betaal.
Onlangs wou ek dit op die proef stel.
Ek weet dis 'n sonde om te veralgemeen, maar die meeste mense sal toegee die bestuurders van groot Duitse motors met Stellenbosse nommerplate kan soms 'n bietjie van 'n pes op die pad wees. Dis nie dat hulle slegte mense is of iets nie, maar daardie hoë sitplek, lugverkoeling en dik ruite laat hulle soms vergeet daar is ook ander mense op die pad.
Nou onlangs weer het ek amper met my Polo'tjie in die sloot langs 'n eenrigtingstraat gejaag toe ek 'n luukse Duitse viertrekvoertuig met 'n CL-nommerplaat moes ontduik. Die skepsel het in die verkeerde (onwettige!) rigting in die straat aangejaag gekom en my boonop 'n vuil kyk gegee nadat hy my motor byna afgeskryf het.
Toe weet ek dadelik ek gaan vir die res van die dag daaroor fantaseer om die padvark se wiele te gaan afblaas.
Goed so, besluit ek, dis die ideale tyd om te kyk of altruïsme my kan opkikker.
Stellenbosch is een van daardie dorpe waar jy parkeerwagte moet betaal om in die middedorp stil te hou. Ek sien onder 'n eikeboom 'n groot Duitse sedan geparkeer staan en vra die parkeerbeampte hoeveel geld die motoris skuld. R18, sê hy. Ek haal my kaart uit, betaal en kies koers.
Het ek beter gevoel? Wel . . . ek het orraait gevoel.
Maar as ek kon, sou ek steeds die padbuffel van vroeër se bande wou gaan afblaas.
Dié aand kry ek 'n WhatsApp van 'n kliënt – nogal een wat die vorige dag harde woorde vir my gehad het. Sy het vanoggend by haar motor op die dorp gekom toe die parkeerwag haar vertel iemand het haar parkeergeld klaar betaal. Wie, wou sy weet. Die wag het die man beskryf en nou wonder sy . . .
Meer nog, die vrou vertel sy was so in haar noppies dat sy op die daad die motor voor haar se parkeergeld betaal het.
Dié aand terwyl ek aan die slaap raak, lê ek nie en baklei met die padvark in sy groot CL-motor, soos wat normaalweg sou gebeur, nie. Ek droom daarvan dat die persoon in die motor voor my kliënt s'n op sy beurt die motor voor hom se parkeergeld betaal het. En dié een die volgende. Dalk trek die kettingreaksie al in Limpopo!
Ons almal wil saans met 'n glimlag aan die slaap raak. Ons hoop daar sal eendag 'n tyd aanbreek dat ons geen meer padwoedevoorvalle, huwelikstwiste, werksprobleme of ander traumas gaan beleef nie en dat ons dan uiteindelik gelukkig kan wees.
Maar dit gaan waarskynlik nie gebeur nie. Taai emosies soos woede, teleurstelling en spyt is 'n deel van hoe ons bedraad is; hulle sal altyd met ons wees.
Dit beteken nie ons moet hoop verloor nie. 'n Nuwe wetenskap genaamd die positiewe sielkunde vertel ons blydskap is nie iets waarvoor jy hoef te wag nie. Dis iets wat jy nou kan laat gebeur deur in die middel van jou dol lewe klein geleenthede te skep waar medemenslikheid, deernis en vreugde kan ontspring.
In die podsending die Blydskap-projek gaan ons na dié navorsing kyk en voorstelle maak vir klein strategieë wat jy elke dag in jou lewe kan toepas om blydskap 'n kans te gee om gesig te wys.